

**Πρόταση για ανένδοτο διαρκείας με 48ωρη στην εκπαίδευση 1-2/10 για να «γεννούνε τα σκοτάδια φως…»**

**Πανεκπαιδευτικός-πανεργατικός απεργιακός ξεσηκωμός ΤΩΡΑ ΜΠΛΟΚΟ ΠΑΝΤΟΥ**

**1η Οκτώβρη πανεργατική ΑΠΕΡΓΙΑ Με την Παλαιστίνη ως τη λευτεριά!**

Η έναρξη της σχολικής χρονιάς βρίσκει την κοινωνία να βράζει, κυριαρχεί η οργή και η αγανάκτηση απέναντι στην κυβέρνηση της ΝΔ. Μια κυβέρνηση όπου την «σιχτιρίζει» όλη η κοινωνία αλλά τη στηρίζει η συναίνεση της αντιπολίτευσης και η απουσία πραγματικής αγωνιστικής πρότασης ανατροπής αυτής και της πολιτικής της. Γι’ αυτό αφήνεται ανεξέλεγκτη να επιτίθεται στη ζωή και στα δικαιώματά μας, για την εξυπηρέτηση των κερδών πρώτα και κύρια του κεφαλαίου, της ακραίας νεοφιλελεύθερης νεοσυντηρητικής πολιτικής του, καθώς και όλων των παρατρεχάμενων που οφείλουν να ταϊστούν για το προχώρημά της.

**Θα σηκώσουμε το γάντι της πρόκλησης αγωνιζόμενοι για την ανατροπή της!** **Η  κυβέρνηση δεν είναι παντοδύναμη! - Να γίνουμε ο αντίπαλος που θα μπλοκάρει και θα ανατρέψει αυτή την πολιτική!** Δε θα αφήσουμε το χρόνο να περνά, η κυβέρνηση να ξεδιπλώνει την επίθεσή της (νέο πειθαρχικό δίκαιο, εργασιακά κλπ) και να αφήνουμε την υπόθεση του αγώνα σε εκλογικούς σχεδιασμούς και ασυνεχείς και χωρίς σχέδιο αγωνιστικές κινητοποιήσεις και επετειακές απεργίες. Οι ήπιες αναιμικές διαμαρτυρίες της αναποτελεσματικότητας, που δουλεύουν μόνο για να μαζεύουν οβολούς για τους  κοινοβουλευτικούς κουμπαράδες δε μας χωράνε. Κυβέρνηση, κράτος, μεγάλα επιχειρηματικά συμφέροντα, ενισχύουν τους κατασταλτικούς μηχανισμούς, τις διώξεις και την ποινικοποίηση των αγώνων, τον έλεγχο των ΜΜΕ και της δικαστικής εξουσία. Σε καθεστώς κοινοβουλευτικού ολοκληρωτισμού, κουρελιάζουν  δικαιώματα που κατακτήθηκαν με αγώνες. Διαλύουν τις δημόσιες υποδομές παντού, σε υγεία, συγκοινωνίες, παιδεία, κοινωνική προστασία, περιβάλλον για να εξασφαλίσουν τα πλεονάσματα που απαιτεί το σύμφωνο σταθερότητας.

Ξεπουλάνε τα πάντα και δίνουν την πρώτη κατοικία στους τραπεζίτες που μας χρεοκόπησαν, αφήνουν να καίγονται τα δάση και φυλακίζουν εθελοντές. Σαρώνουν τα πάντα με επενδύσεις σε δάση, ακτές για τη «βαριά βιομηχανία» του τουρισμού, στα γρανάζια της οποίας οι εποχιακοί εργαζόμενοι αποτελούν καύσιμη ύλη. Πλάι στο ρεκόρ εργατικών “ατυχημάτων”, φέρνουν νομοσχέδιο για 13ωρο που διαλύει κάθε έννοια εργασιακού δικαιώματος, ρευστοποιούν κάθε διάκριση ελεύθερου-εργάσιμου χρόνου διαμορφώνοντας όρους δουλειάς «ήλιο με ήλιο»! Στήνουν μηχανισμούς παρακολούθησης και καλύπτουν παιδοβιαστές. Συγκαλύπτουν κρατικά εγκλήματα για να σωθούν πολιτικές φαμίλιες, καριέρες, κόμματα και επιχειρηματικές ομάδες. Βαφτίζουν το έγκλημα στα Τέμπη «ατύχημα».  Κυβέρνηση αλλά και αξιωματική και υπαξιωματική αντιπολίτευση μας καλούν να κάνουμε ότι δεν είδαμε την έκρηξη, ότι δεν ακούσαμε τις  φωνές απελπισίας των παιδιών που κάηκαν ζωντανά. Αρπάζουν απίστευτα κέρδη, βυθίζοντας την κοινωνική πλειοψηφία στην απόλυτη φτώχεια οδηγώντας με μαθηματική ακρίβεια σε ένα νέο κύκλο οικονομικής κρίσης. Ο κλάδος των εκπαιδευτικών είναι πολύ φτωχότερος ακόμα και  από την εποχή των μνημονίων κι έχει περισσότερους από 40.000 ελαστικά εργαζόμενους που πληρώνουν τον μισό μισθό και παραπάνω, για νοίκι.

  Τα όρια συνταξιοδότησης ανεβαίνουν γιατί το λέει ο νόμος Κατρούγκαλου της κυβέρνησης ΣΥΡΙΖΑ. Την ώρα που η ακρίβεια και οι καθηλωμένοι μισθοί οδηγούν την πλειοψηφία σε δεύτερη και τρίτη δουλειά για να βγει ο μήνας και οι αναπληρωτές, άνεργοι και νεοδιόριστοι του 2025 κυκλοφορούν με μια προπληρωμένη κάρτα εξευτελισμού, μας απειλούν για χρεοκοπία της χώρας αν δοθούν αυξήσεις στους μισθούς, 13ος - 14ος μισθός και σύνταξη, αν γίνουν μαζικές προσλήψεις, αυτοί που ορκίζονται στην πολεμική οικονομία και δίνουν δισεκατομμύρια για τους εξοπλισμούς, που χαρίζουν στις επιχειρήσεις φοροαπαλλαγές, τις ενισχύουν με αντεργατικά μέτρα, με εκτόξευση των κερδών και ταπείνωση των μισθών, με 4,4 δις ματωμένα πλεονάσματα το πρώτο 7μηνο του 2025, αυτοί που έφαγαν με την κουτάλα το Ταμείο Ανάκαμψης, έστησαν κομματικό μηχανισμό απευθείας αναθέσεων και διορισμών, μίζας, ΟΠΕΚΕΠΕ και φοροαπαλλαγών σε εφοπλιστές, ντόπιο κεφάλαιο και επιχειρηματίες. Με τον αντιρατσιστικό νόμο και τη βοήθεια των ΜΜΕ  επιχειρούν μια ξενοφοβική ρατσιστική και εθνικιστική εκστρατεία, με ψευδή επιχειρήματα για δαπάνες και κόστη ενώ τα ασφαλιστικά μας ταμεία θα είναι το πρώτο θύμα της αύξησης των στρατιωτικών δαπανών για τη συμμετοχή της χώρας στο rearm Europe  και στους νατοϊκούς πολέμους. Την ίδια στιγμή που οι ιμπεριαλιστές ξαναμοιράζουν τον κόσμο, οι ανταγωνισμοί στον σύγχρονο καπιταλιστικό κόσμο διαλύουν λαούς και κράτη, επιδιώκουν να αφανίσουν τον Παλαιστινιακό λαό, απειλούν την ανθρωπότητα με τον όλεθρο παγκόσμιου πολέμου, μιλάνε ωμά και κυνικά για ένταση της βίαιης λιτότητας σε βάρος των εργαζομένων στο όνομα των στρατιωτικών εξοπλισμών και την ενεργό εμπλοκή της χώρας μας (φρεγάτα, βάσεις, σύνδεση πανεπιστημίων και έρευνας κ.α.). Η κυβέρνηση προσπαθεί να εγκλωβίσει τον λαό, ανεβάζει την εθνικιστική και φασιστική υστερία, ενώ στηρίζει το κράτος δολοφόνο του Ισραήλ και τη γενοκτονία στην Παλαιστίνη. Κι όλα αυτά στην Ελλάδα που ο λαός της πάλεψε για την ελευθερία του με το όπλο στο χέρι  το 1821 και το 1940-1944.

Το εκπαιδευτικό κίνημα καλείται να συμβάλλει μέσα κι έξω από την τάξη σε ανυποχώρητο αντιπολεμικό κίνημα και δράσεις αλληλεγγύης στον  παλαιστινιακό λαό. Καμία εμπλοκή της Ελλάδας – Να σταματήσει ΤΩΡΑ ο πόλεμος! Η δίωξη της συναδέλφισσας μας Έφη Λάζου δίπλα στης Ρίας Παλαιστίδου, οι 110 συγκεντρώσεις σε όλη τη χώρα στις 10 Αυγούστου, στη Σύρο, τη Ρόδο, τον Άγιο Νικόλαο, τον Βόλο, το λιμάνι του Πειραιά, οι κινητοποιήσεις σε όλο τον κόσμο, τους λαούς και τους φοιτητές που ορθώνουν  ανάστημα και καταγγέλλουν  τα εγκλήματα του κράτους δολοφόνου του Ισραήλ αποτελούν το αντιπολεμικό κίνημα της εποχής μας. Θα υπερασπιστούμε το δικαίωμα στην παιδαγωγική  ελευθερία, στην ελευθερία του λόγου και της τέχνης! Πάνω απ’ όλα με το παράδειγμά μας. Για να έχουμε δικαίωμα να διδάσκουμε δικαιοσύνη, ελευθερία, ισότητα.

**Ο ΑΓΩΝΑΣ ΕΝΑΝΤΙΑ ΣΤΗΝ ΑΞΙΟΛΟΓΗΣΗ ΣΥΝΕΧΙΖΕΤΑΙ! ΕΙΜΑΣΤΕ ΟΛΟΙ/ΕΣ ΑΠΕΡΓΟΙ!**

Με την ψήφιση του νέου πειθαρχικού για το δημόσιο μέσα στον Αύγουστο, η κυβέρνηση της ΝΔ επιχειρεί να επιβάλλει τη σιωπή, την καταστολή, την τρομοκράτηση κάθε εργαζόμενου στο δημόσιο που βάζει το κοινωνικό συμφέρον πάνω από τα κέρδη, την κυβερνητική-αντιλαϊκή πολιτική, το κράτος των επιχειρηματιών. Αδίστακτοι και κυνικοί, διώκουν 2.500 εκπαιδευτικούς γιατί απεργούν, και εκατοντάδες άλλους γιατί διεκδικούν. Νομοθετούν νέο πειθαρχικό το οποίο (άρθρο 121) εξασφαλίζει το ακαταδίωκτο του Προέδρου του ΟΠΕΚΕΠΕ, την ίδια στιγμή που η υπάλληλος που αποκάλυψε το σκάνδαλο τιμωρήθηκε γι’ αυτόν τον λόγο με στέρηση μισθού 20 ημερών! Τα χιλιάδες πειθαρχικά στην εκπαίδευση επιβεβαιώνουν την στόχευση της κυβέρνησης να χτυπήσει την καρδιά της εκπαίδευσης, τους/τις χιλιάδες εκπαιδευτικούς που απεργούν-απέχουν, να αμφισβητήσει τους αξιακούς κώδικες που πάνω σε αυτούς δούλεψαν γενιές εκπαιδευτικών με το βλέμμα στραμμένο σε όλα τα παιδιά, ιδιαίτερα αυτά των «πίσω θρανίων». Γιατί η αξιολόγηση έχει στόχο την εμπορευματοποίηση του σχολείου, την υποταγή στην εξυπηρέτηση των κερδών και των συμφερόντων του κεφαλαίου. Η εκπαίδευση-εμπόρευμα, το σχολείο της αγοράς δίνει βάρος στην «αριστεία» και στους διαχωρισμούς σε άξιους κι ανάξιους από φύση μαθητές/τριες, σε βάρος του σχολείου της γειτονιάς για όλα τα παιδιά, αδιαφορεί για τη μόρφωση των πολλών κι ασχολείται με τους «αρίστους», οι πολλοί είναι για τις δεξιότητες και την κατάρτιση, ενισχύει τους ταξικούς φραγμούς αντί να τους αμβλύνει, γι’ αυτό ιδρύει τα Ωνάσεια, το IB, διευρύνει τα Πρότυπα Πειραματικά, φτιάχνει ψηφιακές τάξεις, προβάλει την Τεχνική Νοημοσύνη ως φορέα εκπαίδευσης, προωθεί την ελεύθερη επιλογή σχολείου, τις εξετάσεις PISA, τις περιφερειακές εξετάσεις ως μέθοδο αξιολόγησης σχολείων/εκπαιδευτικών/μαθητ(ρι)ων, τον διαγωνισμό του ΑΣΕΠ και τη συνέντευξη ως κριτήριο διορισμού δίπλα στο προσοντολόγιο, ενισχύει την πειθάρχηση και την χειραγώγηση σε βάρος της δημοκρατίας και της κριτικής σκέψης. Αποτελεί τον κρίκο που δένει όλες τις επιμέρους κυβερνητικές παρεμβάσεις και προϋπόθεση για την επιβολή τους. Αυτό το σχολείο απαιτεί εκπαιδευτικούς πλήρως υποταγμένους στην εμπορευματική και ιδιωτικοποιημένη λειτουργία. Ο αγώνας των εκπαιδευτικών δεν είναι μόνο αγώνας για εργασιακά δικαιώματα. Μετατρέπεται σε αγώνα  για την ελευθερία της συνείδησης στο σχολείο, για την ίδια την υπόσταση της δημόσιας παιδείας! Θα συμπαρασταθούμε και θα υπερασπιστούμε με κάθε μέσο τους διωκόμενους συναδέλφους, δε θα αφήσουμε ανεξέλεγκτο τον διοικητικό μηχανισμό σε όλα τα επίπεδα να στοχοποιεί συναδέλφους (Λάζου, Τουλγαρίδης, Χοτζόγλου κλπ) να εκφοβίζει και να καταχράται τη θέση ισχύος και θα χρησιμοποιήσουμε κάθε πρόσφορο μέσο (και νομικό) εναντίον των εκπροσώπων του. **Σ΄ αυτή τη συγκυρία γεννιέται η δυνατότητα το μαχόμενο εκπαιδευτικό και το εργατικό κίνημα να βρει το ρήγμα, να συγκρουστεί για να ηττηθεί η πολιτική τους.** Στο δημόσιο η ΑΔΕΔΥ δεν έχει ούτε σχέδιο ούτε διεκδικήσεις ούτε καν συζήτηση για αγώνες. Ενώ το πειθαρχικό είχε βγει στη διαβούλευση, άφησε να περάσει όλο το καλοκαίρι χωρίς καμία οργάνωση του αγώνα και οδ Στον ιδιωτικό τομέα η ΓΣΕΕ είναι παντελώς ανύπαρκτη, έχει μετατραπεί πλήρως σε φερέφωνο της εργοδοσίας και των κυβερνήσεων. Τα ίδια και στη ΔΟΕ. Στην 94η ΓΣ, εν μέσω εξαγγελιών για το νέο πειθαρχικό, δεν υπήρξε απόφαση για αγωνιστικό πρόγραμμα δράσης, δίνοντας μήνυμα στην κυβέρνηση να αλωνίσει ανεμπόδιστη! Το ίδιο και στο ΔΣ της ΔΟΕ στις 10/9 που με τις αποφάσεις του αρκέστηκε στην ήδη προκηρυγμένη 24ωρη πανεργατική, ενώ έστειλε τις ΓΣ μέχρι τα τέλη του Οκτώβρη.

**Ο δρόμος είναι ένας.** Στον συντονισμό των σωματείων και των ΓΣ βρίσκεται η ελπίδα νίκης. Θα πάρουμε όλες εκείνες τις πρωτοβουλίες για δημιουργία κοινωνικού μετώπου, για να βγει η μαχόμενη εκπαίδευση στο προσκήνιο και να καθορίσει τις εξελίξεις και θα συμβάλλουμε στην συγκρότηση της αντίστασης από την αρχή της σχολικής χρονιάς για όλα όσα ετοιμάζουν για μας χωρίς εμάς και εναντίον μας, για ανένδοτο πολύμορφο απεργιακό αγώνα διαρκείας με επαναλαμβανόμενες μορφές, με συνολικό αγωνιστικό σχέδιο και βάθος, με συγκεντρώσεις, πανελλαδικά συλλαλητήρια και διαδηλώσεις σε όλη τη χώρα, με καταλήψεις και κινητοποιήσεις. Αυτές είναι οι πρώτες αχτίδες μιας κοινωνικής αντιπολίτευσης που μπορεί και πρέπει να ανατείλει και που θα είναι η μόνη πραγματική λαϊκή αντιπολίτευση σε αυτή τη χώρα που μπορεί να ρίξει αυτή την κυβέρνηση και οποιαδήποτε άλλη αντιλαϊκή πολιτική και τους φορείς της. Μέσα στο πιο βαθύ σκοτάδι, δε θα αφήσουμε την απογοήτευση και την ηττοπάθεια να μας καταβάλουν, δε θα υποχωρήσουμε ούτε βήμα από την υπεράσπιση του δημόσιου δωρεάν σχολείου, την υπεράσπιση των δικαιωμάτων των παιδιών για ολόπλευρη μόρφωση, την υπεράσπιση των επαγγελματικών μας δικαιωμάτων, του κοινωνικού, επιστημονικού και παιδαγωγικού μας ρόλου.